b'\n_START_ARTICLE_\nJaume Roset i Llobet\n_START_SECTION_\nBiografia\n_START_PARAGRAPH_\nEls seus primers contactes amb els castells van ser a Vilafranca del Pened\xc3\xa8s amb un amic del seu pare, amb qui havien sigut companys de servei militar a Ceuta, i que formava part dels Castellers de Vilafranca._NEWLINE_Va llicenciar-se en Medicina i Cirurgia a la Universitat Aut\xc3\xb2noma de Barcelona i m\xc3\xa9s tard va especialitzar-se en Medicina de l\'Educaci\xc3\xb3 F\xc3\xadsica i l\'Esport i en Cirurgia Ortop\xc3\xa8dica i Traumatologia. Es va doctorar amb la tesi Aproximaci\xc3\xb3 a la fisiologia del casteller. Postgrau en Divulgaci\xc3\xb3 Cient\xc3\xadfica. A principis dels anys noranta, va ser un dels fundadors de la Unitat Medicoquir\xc3\xbargica de l\'Art de l\'Hospital de Manresa, dedicada a prevenir i corregir les patologies dels m\xc3\xbasics._NEWLINE_El 1992 va entrar a la colla castellera dels Minyons de Terrassa on, ben aviat, va fer convergir la seva afici\xc3\xb3 als castells i la seva curiositat per la ci\xc3\xa8ncia. El 1994 hi va dirigir el Programa Individual d\'Acondicionament F\xc3\xadsic, en el qual hi participaren 60 minyons. L\'objectiu del programa era l\'estudi de la prevenci\xc3\xb3 de lesions durant la pr\xc3\xa0ctica castellera i es va realitzar juntament amb el preparador f\xc3\xadsic Francesc Cos i amb el suport del Centre d\'Alt Rendiment (CAR) de Sant Cugat del Vall\xc3\xa8s i l\'Hospital General de Manresa. El 1994 va impulsar i coordinar les primeres Jornades de Prevenci\xc3\xb3 de Lesions en el Casteller i el 1996, tamb\xc3\xa9 ho fa amb la Jornada de Ci\xc3\xa8ncia i Castells, emmarcada dins la Setmana de la Ci\xc3\xa8ncia a Catalunya. Les jornades de prevenci\xc3\xb3 de lesions han mantingut la seva continu\xc3\xaftat fins a l\'actualitat. El 1996, juntament amb Jaume Castell\xc3\xb3 Ricom\xc3\xa0, membre dels Bordegassos de Vilanova, va participar en la fundaci\xc3\xb3 del grup "Foment de la Ci\xc3\xa8ncia i la Salut en el M\xc3\xb3n Casteller" del qual en va ser el president fins al 2009. Des del 2006 esdev\xc3\xa9 el Director Cient\xc3\xadfic i M\xc3\xa8dic de la Coordinadora de Colles Castelleres de Catalunya. Aquest c\xc3\xa0rrec l\'ha portat a endegar i dirigir projectes com el de desenvolupament i validaci\xc3\xb3 d\'un casc per a la canalla (enxaneta i acotxador), i m\xc3\xa9s tard del casc per als dosos, que actualment fan servir els membres del pom de dalt._NEWLINE_El 2007, a la primera edici\xc3\xb3 de La Nit de Castells, acte organitzat per la revista Castells a la ciutat de Valls, se li va concedir el Premi Castells a una Traject\xc3\xb2ria Castellera per la seva aportaci\xc3\xb3 als castells en assumptes de prevenci\xc3\xb3 de lesions i millora del rendiment, i haver fet nombrosos estudis cient\xc3\xadfics sobre el fet casteller.'